**Jääkiipeilyä Stadissa**

Helsingin Veräjänmäellä tapahtuu jotain eriskummallista. Joukko kiipeilyn harrastajia on kavunnut jyrkästi Vantaanjoesta nousevan Pirunkallion päälle letkuin ja vesipumpuin varustettuina. Pirunkallio on tuttu ulkoilupaikka useille Helsinkiläisille, sillä se sijaitsee Pikkukosken uimarannalla Oulunkylän aseman kupeessa. Ulkoilusta ja veden kanssa läträämisestä on nytkin kysymys, mutta ei aivan perinteisessä mielessä. Herrojen tarkoituksena on jäädyttää Pirunkalliolle Helsingin ensimmäinen jääkiipeilypaikka.

**Työ pilasi rakkaan harrastuksen**

Projektia vetää pitkän linjan kiipeilyharrastaja ja -kouluttaja Johannes Kärkkäinen. Hän on jo pidempään haaveillut vastaavanlaisesta mahdollisuudesta, koska lähimmät varteenotettavat jääkiipeilypaikat ovat kaukana Helsingistä.

– Viime vuosina olen jäänyt varsin vähäpätöisille jääsoroille, joita löytyy sieltä täältä pääkaupunkiseudulta ja joilla ehtii käymään arki-iltanakin, Kärkkäinen kertoo.

Idea jääseinämästä kirkastui syksyn pimetessä ja yhteisen mietinnän tuloksena päädyttiin Veräjänmäen Pirunkalliolle. Nykyisellään Kärkkäinen kouluttaa ja opastaa kiipeilyä Adventure Partners yrityksessä. Adventure Partners, tuttavallisemmin Apis perustettiin 2009 ja toiminta aloitettiin 2010 keväällä. Tarjolla on kiipeilyn ja takamaahiihdon opas- ja koulutuspalveluita sekä vasta-alkajille että kokeneille kiipeilijöille ja hiihtäjille.

 – Apiksen kanssa kävi klassiset, eli rakkaasta harrastuksesta tulikin työ. Tekemisen keskiössä on kaltevilla pinnoilla tapahtuva toiminta sekä ylä- että alamäkeen, tiivistää Kärkkäinen.

**Kiipeily alkaa kun helvetti jäätyy**

Veräjänmäen Pirunkallio on optimaalinen paikka jääkiipeilyprojektille. Vantaanjoki tarjoaa vettä jäädytykseen ja vesipumppu onkin ruksuttanut kallion laella jo muutaman viikon ajan. Jäädyttäminen on varsin suoraviivaista puuhaa. Vettä lasketaan kallion päältä ja pakkanen tekee tehtävänsä muodostaen jääputouksen. Kiinteässäkin olomuodossaan vesi kuitenkin haihtuu kuivassa pakkasilmassa ja lisäksi kiipeily kuluttaa jääputousta, joten ylläpito vaatii jatkuvaa hoitoa.

Toinen syy Pirunkallion erinomaisuuteen kiipeilykohteena piilee sen monipuolisuudessa. Paikalle tulee useita eritasoisia kiipeilyreittejä. Pirunkallion jääputous onkin suunnattu kaikille: vasta-alkajasta aina kokeneisiin jääkiipeilijöihin asti. Uusille tulokkaille on tarjolla kiipeilykokeiluja ja asiasta innostuville jääkiipeilykursseja. Vaikka reittejä löytyy monesta tasoluokasta, on perheen pienimmät rajattu turvallisuussyistä ikärajan ulkopuolelle. Kiipeilykokeilun ikärajaksi on kaavailtu 9 vuotta ja kiipeilykurssin puolestaan 14 vuotta.

**Turvallisuus ennen kaikkea**

Turvallisuus on Adventure Partnersin toiminnan peruslähtökohta ja siihen suhtaudutaan vakavasti. Kiipeilypaikalla kiipeilijä saattaa tiputtaa alas jään palasia tai pudota itse. Näiden riskien vuoksi kiipeilyalue on rajattu ja kiipeilykypärän sekä putoamissuojainten käyttö on pakollista. Yrityksen ohjaajat ovat kokeneita kiipeilijöitä ja sekä ensiapu että turvallisuuskoulutettuja. Käytännössä tämä tarkoittaa sitä, että ensikertalainen ei tule jääseinältä putoamaan.

– Jääkiipeily vuorenseinämillä voi olla ja usein onkin vaarallista, mutta tämä meidän järjestämä jääkiipeilymahdollisuus on tarkoitettu niille, jotka haluavat kokeilla harrastusta turvallisessa ympäristössä. Tämä tarkoittaa, että suoritus tapahtuu valvotuissa olosuhteissa ja asianmukaisessa varustuksessa, kertoo Markku Mellanen, yksi Apiksen perustajajäsenistä.

Pirunkallion jääputous sijaitsee Helsingin kaupungin liikuntaviraston hallinnoimalla alueella ja yhteistyö liikuntaviraston kanssa on sujunut hyvin. Ulkoliikuntatoiminta sopii hyvin Pikkukosken miljööseen, mutta tietenkin liikuntavirastossa haluttiin tietää mitä alueella tapahtuu ja mitkä ovat toiminnan riskit.

– Riskejä on aina olemassa, mutta ne voidaan hyvällä ja asianmukaisella toiminnalla minimoida. Kun vaaratekijät tiedostetaan ja niihin varaudutaan oikein, ovat riskit verrattavissa mihin tahansa ulkoliikunnan muotoon. Tietenkin myös yleinen terveydentila täytyy jääkiipeilemään lähtiessä olla sellainen, ettei kohtuullisen raskaasta liikunnasta itsestään aiheudu kiipeilijälle vaaraa, lisää Kärkkäinen.

**Hakut, jääraudat ja ripaus kokeilumieltä**

Jääkiipeilyn perusvarustukseen kuuluvat käsissä pidettävät jäähakut sekä jalkoihin tulevat jääkiipeilykengät, joihin kiinnitetään jääraudat. Lisäksi käytetään köysiä ja muutamia muita turvavarusteita. Kiipeilyvarusteiden lisäksi tarvitaan lämpimät ulkovaatteet ja hieman kokeilumieltä. Eteneminen seinää pitkin tapahtuu jääraudoilla ja jäähakuilla seinämästä tukea ottaen.

Kärkkäinen tietää kertoa, että maailmalla on jäädytetty muutamia jääseinämiä ennenkin, ja kotimaisista pioneereista hän nostaa esiin Oululaiset jäänviljelijät. Kun Kärkkäiseltä kysytään tulevaisuuden jäädytyssuunnitelmista, syttyy miehen silmiin innostunut, mutta hieman pelottava polte.

– Tietenkin kaikenlaisia ideoita pyörii mielessä. Hyviä kohteita jäädytykselle olisivat ainakin Stadikan torni, eduskuntatalo ja Espoo.

Adventure Partners on kiipeily- ja back country skiing -toimintaa järjestävä palveluyritys. Kanssamme pääsee kokeilemaan esimerkiksi jääkiipeilyä ja järjestämme myös erilaisia kursseja ja tapahtumia niin Suomessa kuin ulkomaillakin. Uusimpana tempauksena pumppaamme Vantaanjoen Veräjämäen Pirunkallion päälle. Eli toisin sanoen Helsinkiin saadaan vihdoin kunnollinen jääkiipeilypaikka. Avajaiset pidetään keskiviikkona 29.12.2010.

Lisätietoa Pirunkallion jäädytysprojektista ja kiipeilymahdollisuuksista löydät nettisivuiltamme: www.adventurepartners.fi.

Yhteyshenkilö: Johannes Kärkkäinen, johannes@adventurepartners.fi